তিনি বলেন, বর্তমানে দেশের ৬৮ কারাগারে ৫০ হাজারের অধিক বন্দী মাদক সংশ্লিষ্ট মামলায় আটক রয়েছেন। স্বাভাবিকভাবেই তারা চাইবেন কারাগারে বসেই মাদক সেবন করতে। আদালত থেকে আসা নতুন ও পুরাতন বন্দীরা এমনকি তাদের আত্নীয়রাও বিভিন্ন সময়ে নানা উপায়ে বন্দীকে দিয়ে কারাভ্যন্তরে মাদক প্রবেশের চেষ্টা করেন। এছাড়া কারাভ্যন্তরে কিছু সংখ্যক দুষ্টু কারা কর্মকর্তা-কর্মচারী বন্দীদের সঙ্গে যোগসাজোশ করে মাদক প্রবেশের কাজ করেন। আমরা তাদের হাতেনাতে ধরার পর তাদের বিরুদ্ধে সর্বোচ্চ শাস্তিমূলক ব্যবস্থা গ্রহণ করে থাকি। এছাড়া কারাগারের ভেতর মাদক প্রবেশের চেষ্টার দায়ে বন্দীর স্বজনসহ অনেককে আমরা পুলিশে সোপর্দ করেছি। এছাড়া মাদকের সাথে যে কোনো শ্রেণীর কারা কর্মকর্তা কর্মচারীরা জড়িত আছে কি না তা দেখতে কঠোর নজরদারী করা হচ্ছে।